Dodatok č. 6
Metodického usmernenia Ministerstva financií Slovenskej republiky
k č. MF/010175/2004-42 zo dňa 8. decembra 2004
a vysvetlivky k ekonomickej klasifikácii rozpočtovej klasifikácie

Referent:  Ing. Daneková, tel.: 02/59582329 					Číslo: MF/13190/2009-421 
 Ing. Pavlovská, tel.: 02/59582329

Ministerstvo financií Slovenskej republiky z dôvodu novelizácie právnych predpisov (napr. zákona o dani z príjmov – úprava vstupnej ceny pre dlhodobý hmotný  majetok a dlhodobý nehmotný majetok a úpravy v zaradení hmotného majetku) a potrieb aplikačnej praxe pri uplatňovaní ekonomickej klasifikácie rozpočtovej klasifikácie mení a dopĺňa metodické usmernenie takto:

1. V  Ekonomickej klasifikácii v bode A. PRÍJMY

139		Iné dane za tovary a služby

221004 Ostatné poplatky
Patria sem napr. správne poplatky, poplatky za vedenie účtu zverených prostriedkov, paušálne náhrady za udeľovanie víz, z medzinárodných ochranných známok, udržiavacie poplatky za patent, európske patenty a udržiavacie poplatky za dodatkové osvedčenie.

223002 Za jasle, materské školy a školské kluby detí
Triedia sa tu príspevky prijaté od rodičov a iných osôb, ktorí majú voči dieťaťu vyživovaciu povinnosť, alebo žiakov na úhradu niektorých nákladov  v zmysle § 23 písm. j) zákona o rozpočtových pravidlách verejnej správy v súlade s osobitnými školskými predpismi vo všetkých školských zariadeniach a základných umeleckých školách. Nepatrí sem školné a zápisné, ktoré sa triedi na podpoložke 223001.

2. V  Ekonomickej klasifikácii v bode B. VÝDAVKY

600	Bežné výdavky
Táto hlavná kategória zahŕňa platby za mzdy, platy, poistné, tovary a služby, napr. cestovné náhrady, energie, materiál, dopravné, údržbu a opravy, nájomné.
Ďalej sem patria výdavky za služby, tovary a vybavenie na vojenské účely, ako napr. nákup strojov, prístrojov, zariadení a techniky (nie však obstarané políciou alebo inými bezpečnostnými silami), výstavbu výlučne vojenského charakteru a vojenských budov. Triedia sa tu bežné výdavky na nákup materiálu a súvisiacich miezd aj pri obstarávaní dlhodobého majetku vo vlastnej réžii. Patria sem i bežné transfery právnickým osobám tuzemským, zahraničným a jednotlivcom poskytované vo forme napr. dávok, dotácií, príspevkov, členského. Ďalej sem patria úhrady poskytovateľom zdravotnej starostlivosti.
Majetok obstarávaný z bežných výdavkov sa udržuje a opravuje (vrátane modernizácie a rekonštrukcie) vždy z bežných výdavkov (635).

Na zabezpečenie jednotného postupu pri výklade pojmov v oblasti informatizácie odbor legislatívy, metodiky, štandardov a bezpečnosti informačných systémov Ministerstva financií Slovenskej republiky vydal metodický pokyn na použitie odborných výrazov pre oblasť informatizácie spoločnosti (FS č. 5/2008). 

632	Energie, voda a komunikácie
Výdavky na všetky druhy energií, poštových služieb a telekomunikačných služieb a komunikačnej infraštruktúry.

634002 Servis, údržba, opravy a výdavky s tým spojené
V prípade dodávateľského zabezpečenia úhrada za dodanú službu, pri realizácii vo vlastnej réžii, napr. nákup materiálu, pracovných nástrojov, náradí, čistiacich potrieb, premeranie spotreby paliva, drobný materiál pre vodičov (napr. osviežovače vzduchu, jelenice, hubky aj slnečné okuliare), pneumatiky, batérie (aj nahodenie pneumatík, vyváženie kolies, nabitie batérií), navigačných zariadení, náhradné diely na opravy vrátane diskov a duší, emisné kontroly, poplatky za služby staníc technickej kontroly. Ďalej sa tu triedi aj doplnkové vybavenie  vozidiel (napr. rádia, záclonky).

634004	Prepravné a nájom dopravných prostriedkov
Patria sem výdavky na prepravu nesúvisiace s nákupom tovarov, napr. všetky výdavky spojené s dopravou žiakov pri lyžiarskych kurzoch, školských exkurziách a do škôl v prírode, výdavky spojené s dopravou študentov vysokých škôl pri telovýchovných kurzoch, pri absolvovaní povinných praxí a pri exkurziách, zabezpečenie  prepravy osôb taxislužbou alebo iným dodávateľom prepravnej služby, odvoz surovín do zberu, preprava prístroja do opravy, prenájom zabezpečovacieho systému, aj poplatok za užívanie frekvenčného pásma povelového zariadenia, tzv. LOJACK, systém bezpečnostného značenia skiel.

635	Rutinná a štandardná údržba
Výdavky za práce a služby vykonávané dodávateľskými subjektami, ktorými sa zabezpečuje bežné fungovanie majetku (napr. budov, prevádzkového zariadenia, kancelárskeho vybavenia, softvéru, komunikačnej infraštruktúry) s výnimkou opráv a údržby dopravných prostriedkov, ktoré sa klasifikujú pod 634.
Udržiavaním sa spomaľuje fyzické opotrebenie, predchádza sa jeho následkom a odstraňujú sa drobnejšie závady.
Opravami sa odstraňuje čiastočné fyzické opotrebenie alebo poškodenie majetku za účelom uvedenia do predchádzajúceho alebo prevádzkyschopného stavu. Opravou sa majetok uvedie do pôvodného stavu, v akom sa nachádzal v čase jeho obstarania, zamedzuje sa vzniku poškodenia, zabezpečuje sa plynulosť a bezpečnosť používania majetku, a to i napriek zabudovaniu kvalitatívne nových prvkov, ktoré však neovplyvňujú výkonnosť a spôsob využitia majetku.

636	Nájomné za nájom 
Platby za prenájom nehnuteľných a hnuteľných vecí. Pri prenájme nehnuteľných vecí príslušné podpoložky slúžia i pre nájomné za časť budov (priestorov). Triedia sa tu platby za nájom výpočtovej techniky, softvéru a komunikačnej infraštruktúry. Patrí sem aj operatívny lízing, nie finančný (824) s výnimkou finančného lízingu rozpočtových organizácií pri financovaní projektov Európskeho sociálneho fondu.

637009 Náhrada mzdy a platu  
Napr. svedkom, prísediacim; náhrada ušlej mzdy zamestnancom na základe súdneho rozhodnutia o neplatnosti výpovede, poslancom, členom komisií a spolupracovníkom obecných zastupiteľstiev a osobám prizvaným na zasadnutie výboru NR SR, paušálna náhrada prísediacim. Ďalej sa tu triedi aj doplatenie rozdielu pri skrátení funkčného platu po skončení dočasného pozastavenia výkonu funkcie a po skončení zaradenia štátneho zamestnanca mimo činnej štátnej služby a ostatné náhrady mzdy a platu vyplývajúce z osobitných predpisov.

642030 Príplatky a príspevky
Napr. príplatok k nemocenskému, k podpore pri ošetrovaní člena rodiny, k peňažnej pomoci v materstve, plat pri odchode do dôchodku, k dôchodku za výkon funkcie sudcu a prokurátora a príplatok  k dôchodku pozostalých, príplatok k dôchodku politickým väzňom, pri smrteľných úrazoch a chorobách z povolania, frekventantom rehabilitačného strediska pre prípravu na pracovné uplatnenie občanov so zmenenou pracovnou schopnosťou, príspevky podľa osobitného zákona (napr. resocializačný príspevok).

642037 Na náhradné výživné
Podľa zákona  o náhradnom výživnom. 

642042 Ostatné sociálne dávky
Napr. príspevok na starostlivosť o dieťa podľa osobitného zákona.

644002  Ostatnej právnickej osobe
Napr. neštátnym fondom.  

700	Kapitálové výdavky
Zahrňujú sa sem výdavky na obstaranie hmotného a nehmotného majetku, vrátane výdavkov súvisiacich s obstaraním tohto majetku v zmysle zákona o dani z príjmov.
Táto hlavná kategória zahŕňa výdavky na obstaranie hmotného majetku, t.j.
-	pozemkov, budov a stavieb, umeleckých diel, zbierok a predmetov z drahých kovov, ktoré sú  hmotným majetkom bez ohľadu na ich obstarávaciu cenu, pokiaľ nie sú finančnými investíciami. Zostatková cena stavebného objektu alebo jeho časti, likvidovaného v dôsledku novej stavby, vrátane nákladov na likvidáciu, sa zahŕňa do nákladov na stavbu a hradí sa z kapitálových výdavkov,
-	samostatných hnuteľných vecí, prípadne súborov hnuteľných vecí, ktoré majú samostatné  technicko-ekonomické určenie, ktorých vstupná cena je vyššia ako 1 700 eur a prevádzkovo-technické funkcie dlhšie ako jeden rok, napr. interiérové vybavenie, kancelárske stroje, prístroje, zariadenia, prevádzkové stroje, prístroje a zariadenia, dopravné prostriedky. Súbor hnuteľných vecí, ktorý je definovaný v § 22 ods. 2 písm. a)  zákona o dani z príjmov účtovná jednotka môže, ale nemusí vytvárať zo samostatných hnuteľných vecí, pričom každá z nich spĺňa podmienky uvedené v § 22 ods. 2 písm. a) cit.  zákona. Len tie hnuteľné veci, resp. súbory hnuteľných vecí, ktoré spĺňajú všetky tri vyššie uvedené kritériá, možno zaradiť do  hmotného  majetku,
-	pestovateľských celkov trvalých porastov s dobou plodnosti dlhšou ako tri roky, základných stád, ťažných zvierat, koní a iný majetok, napr. otvárky nových  lomov, pieskovní, hlinísk a skládok odpadov, technické rekultivácie (ako sú terénne úpravy, odstránenie následkov vodnej erózie, zdevastovania pôdy po stavebnej činnosti atď.). Od technickej rekultivácie je potrebné odlíšiť biologickú rekultiváciu (hnojenie pôdy, vysiatie trávy, vysadenie kvetín a okrasných kríkov), ktorá je vždy súčasťou prevádzkových nákladov (633006).
Príslušenstvom hmotného majetku sú predmety, ktoré tvoria s hlavnou vecou jeden majetkový celok a sú súčasťou jeho ocenenia a evidencie. Príslušenstvo je súčasťou dodávky hlavnej veci  alebo sa k hlavnej veci priradí dodatočne. Pokiaľ príslušné predmety netvoria s hlavnou vecou jeden majetkový celok, ide o samostatné hnuteľné veci.
Samostatnou hnuteľnou vecou je aj výrobné zariadenie, zariadenie a predmet slúžiaci na poskytovanie služieb, účelový predmet a iné zariadenie, ktoré s budovou alebo stavbou netvorí jeden funkčný celok, aj keď je s ňou pevne spojené.
Ďalej sa tu rozpočtujú výdavky na obstaranie nehmotného majetku. 
Nehmotným majetkom sú práva priemyselného vlastníctva, autorské práva alebo práva príbuzné autorskému právu vrátane počítačových programov a databáz, projekty, výrobné a technologické postupy, utajované informácie, lesné hospodárske plány, technické a hospodársky využiteľné znalosti, ktorých vstupná cena je vyššia ako 2 400 eur a majú prevádzkovo-technické funkcie alebo použiteľnosť dlhšiu ako jeden rok a sú obstarané odplatne alebo vytvorené vlastnou činnosťou s cieľom obchodovať s nimi, aktivované náklady na vývoj a technické zhodnotenie plne odpísaného nehmotného majetku vyššie ako 1 700 eur.
Hmotný majetok je možné rozložiť na jednotlivé oddeliteľné súčasti hmotného majetku, ak vstupná cena každej jednotlivej oddeliteľnej súčasti  je vyššia ako 1 700 eur (§ 22 ods. 15  zákona o dani z príjmov).
Za stavby sa považujú všetky stavby bez zreteľa na ich
a) stavebno-technické vyhotovenie, napr. budovy, veže, stožiare, silá, zásobníky, nádrže, studne, komunikácie, tunely, mosty a lávky, nástupištia a rampy, žeriavové dráhy, podzemné i nadzemné  vedenia, tribúny, múry, oplotenia, pomníky,
b) účel, napr. stavby na bývanie, stavby občianskeho vybavenia, stavby pre výrobu a skladovanie, pre dopravu, rozvod energií, pre vodné hospodárstvo, stavby a zariadenia pre civilnú obranu, na  rekreáciu, na školstvo a na športové účely,
c) čas trvania - trvalé, dočasné.

Výstavbou sa rozumie obstarávanie novej stavby alebo zmena dokončenej stavby nadstavbou, prístavbou, stavebnými úpravami (výstavbou, prestavbou), rekonštrukcia a modernizácia dokončenej stavby, t.j. technické zhodnotenie - pozri 717 a 718. Patria sem aj preddavky na nehmotný alebo hmotný majetok, ktoré sa hradia z kapitálových výdavkov.
Výdavkami súvisiacimi s obstaraním hmotného majetku sú výdavky na prípravu a zabezpečenie  výstavby (aj pozemky na výstavbu výlučne vojenského charakteru), pričom prípravou a zabezpečením  sa rozumie zabezpečenie všetkých hmotných investícií,  nielen budov a stavieb. 
Technickým zhodnotením sa rozumejú výdavky na dokončené nadstavby, prístavby a stavebné úpravy, rekonštrukcie a modernizácie prevyšujúce pri jednotlivom hmotnom a nehmotnom majetku sumu 1 700 eur v úhrne za zdaňovacie obdobie (rozpočtový rok).
Za technické zhodnotenie hmotného majetku a nehmotného majetku v súlade s § 29 zákona o dani z príjmov sa považujú aj výdavky na dokončené nadstavby, prístavby a stavebné úpravy, rekonštrukcie a modernizácie neprevyšujúce v úhrne za zdaňovacie obdobie 1 700 eur, ak sa organizácia rozhodne takéto výdavky považovať  za výdavky na technické  zhodnotenie, resp. aj technické zhodnotenie v sume 1 700 eur a menej zvyšuje vstupnú cenu hmotného a nehmotného majetku. To znamená, že aj takéto technické zhodnotenie  sa financuje z kapitálových výdavkov.
Technickým zhodnotením je aj  technické zhodnotenie prenajatého majetku vyššie ako 1 700 eur  vykonané a odpisované nájomcom.
Ďalej z kapitálových výdavkov sa hradí aj technické zhodnotenie plne odpísaného hmotného majetku vyššie ako 1 700 eur .
Rekonštrukciou sa rozumie taký zásah do majetku, ktorý má za následok zmenu jeho účelu použitia, kvalitatívnu zmenu jeho výkonnosti alebo zmenu technických parametrov, pričom za zmenu technických parametrov sa nepovažuje použitie iného materiálu s porovnateľnými vlastnosťami.
Modernizáciou sa rozumie najmä rozšírenie vybavenosti a použiteľnosti majetku o také prvky alebo predmety, ktoré tento majetok neobsahoval, pričom tvoria neoddeliteľnú súčasť majetku alebo môže ísť aj o samostatné veci, ktoré sú určené na spoločné použitie s hlavnou vecou a spolu s ňou tvoria jeden majetkový celok.
Patria sem aj kapitálové transfery umožňujúce ich príjemcom nadobudnúť hmotný a nehmotný  majetok alebo kompenzovať jeho poškodenie alebo zničenie, výdavky na tvorbu hmotných a  mobilizačných rezerv, byty a ubytovacie zariadenia pre domácnosti príslušníkov ozbrojených síl, výstavby nemocníc, ciest, mostov, ktoré môže využívať i civilné obyvateľstvo, resp. diela realizované silami obrany pre nevojenské účely. 
Z kapitálových výdavkov sa uhrádza aj nákup drobného hmotného majetku a drobného nehmotného majetku, ktorého obstarávacia cena sa rovná alebo je nižšia ako suma ustanovená osobitným predpisom (zákonom o dani z príjmov) pre hmotný a nehmotný majetok, ak sú prevádzkovo technické funkcie alebo doba použiteľnosti dlhšia ako jeden rok  a organizácia sa rozhodla účtovať o ňom ako o dlhodobom hmotnom majetku a dlhodobom nehmotnom majetku v súlade s platnými postupmi účtovania.
Do kapitálových výdavkov nepatria výdavky na obstaranie drobného hmotného a drobného nehmotného majetku, pri ktorom sa náklady na jeho obstaranie hradia  z bežných výdavkov.
Ďalej sem nepatria výdavky na zmluvné pokuty a úroky z omeškania, prípadne iné sankcie zo zmluvných vzťahov a peňažné náhrady škôd súvisiace s investičnou výstavbou, ako aj výdavky na prípravu pracovníkov - školenia pre budované zariadenia a prevádzky, výdavky na vybavovanie obstarávanej investície zásobami, výdavky na biologickú rekultiváciu a výdavky súvisiace s prípravou a zabezpečením výstavby vzniknuté po uvedení obstarávanej investície do užívania, ako aj výdavky na opravy a udržiavanie hmotného majetku - hradia sa z bežných výdavkov.

Vysvetlenie pojmov k výpočtovej technike
Pri obstarávaní výpočtovej techniky sa pre potreby ekonomickej klasifikácie pod pojmom počítač rozumie monitor, hardvér, klávesnica a myš (ďalej len „počítač“).
Pod pojmom príslušenstvo k počítaču v zmysle § 121 Občianskeho zákonníka sa rozumejú veci, ktoré patria vlastníkovi veci a sú ním určené na to, aby sa s hlavnou vecou trvale využívali. Príslušenstvom k počítaču je všetko, čo sa priradí k hlavnej veci – počítaču súčasne alebo dodatočne, tvorí s hlavnou vecou jeden celok a je súčasťou jeho ocenenia (napr. tlačiareň, podávač k tlačiarni, modem, skener k počítaču). Pokiaľ príslušné predmety netvoria s hlavnou vecou jeden majetkový celok, ide o samostatné hnuteľné veci a kritérium pre zatriedenie výdavkov je obstarávacia cena.
Ak sa na základe rozhodnutia účtovnej jednotky uhrádza z kapitálových výdavkov aj drobný hmotný majetok (napr. počítač), ktorého obstarávacia cena je nižšia alebo sa rovná 1 700 eur a doba použiteľnosti je dlhšia ako 1 rok, potom aj príslušenstvo k takémuto majetku sa obstaráva z kapitálových výdavkov. 
Ak je operačný systém (OS) počítača zakúpený spoločne s počítačom, t. j. je súčasťou dodávky počítača - je aj súčasťou jeho ocenenia, pre potreby zatriedenia výdavkov je rozhodujúce, či spoločná cena (spolu cena počítača a cena operačného systému počítača) spĺňa kritériá podľa osobitného predpisu (zákona o dani z príjmov) pre obstaranie dlhodobého hmotného majetku.

717         Realizácia stavieb a ich technického zhodnotenia
Zahŕňa výdavky súvisiace s obstaraním stavieb alebo technického zhodnotenia dokončených stavieb do doby ich uvedenia do používania. Patrí sem aj nákup rozostavaných stavieb, vo výstavbe ktorých sa bude pokračovať. Patria sem výdavky na prípravu a zabezpečenie výstavby, vrátane napr. dovoznej prirážky, cla, odvody za odňatie poľnohospodárskej pôdy z poľnohospodárskeho pôdneho fondu a  poľnohospodárskej výrobe, odvody za vyňatie lesných pozemkov z lesného pôdneho fondu, poplatky za poskytnuté záruky v súvislosti s obstarávanou investíciou, dopravné, montáž, stavebný dozor. 
Ďalej sa sem zaraďujú platby za nákup pracovných mechanizmov použitých pri výstavbe. V prípade zastavenia obstarávanej stavby sa zabezpečovacie a konzervačné práce, prípadne udržiavacie a dekonzervačné práce triedia tu.
Triedia sa tu aj zabudované stroje, prístroje a zariadenia, ktoré sú súčasťou stavby v súlade so zákonom o dani z príjmov. 

    Radovan Majerský, v. r.
generálny riaditeľ sekcie rozpočtovej politiky